Papersnake/gushiwen huggingface dataset:
夏旱四首
刘克庄（宋代）

蛟潭雩祀稀曾讲，蟹井灵泉亦未迎。
代拜烦它村祝叟，愿丰误杀老书生。
落日
萧立之（宋代）

落日桥明水，烟斜垣绕村。笕泉鱼养子，樊棘竹生孙。

蝌蚪古文字，鹧鸪人语言。仙翁蕨薇共，聊复且清樽。
妾薄命二首 其一
陈师道（宋代）

主家十二楼，一身当三千。古来妾薄命，事主不尽年。

起舞为主寿，相送南阳阡。忍著主衣裳，为人作春妍。

有声当彻天，有泪当彻泉。死者恐无知，妾身长自怜。
又和八首
刘克庄（宋代）

老畏春寒紧闭关，群龙应笑一蛇蟠。
茆茨掩翳三家聚，桑柘依稀十亩间。
茇蔽芾棠公自爱，食支离粟我何颜。
休生安稳惟田舍，归晚犹胜死不还。
二郎神
汤恢（宋代）

碧崖倒影，浸一片、寒江如练。正岸岸柳花，村村修竹，唤醒春风笔砚。溯水舟轻轻如叶，只消得、溪风一箭。看水部雄文，太师健笔，月寒波卷。

游倦。片云孤鹤，江湖都遍。慨金屋藏妖，绣屏包祸，欲与三郎痛辨。回首前朝，断魂残照，几度山花崖藓。无限都付窳尊，漠漠水天远。
独游竹阁
刘安上（宋代）

极目尽天际，风烟杳霭间。水光清滉日，野色远连山。

白鹿今何在，高僧此独闲。我今无伴侣，乘兴一跻攀。
偈颂七十六首
释子益（宋代）

作家相见，啐啄尤乖。
达士相逢，握鞭回首。
捡点将来，已落第二。
省缘 其二
释怀深（宋代）

学道先须要省缘，随时过得莫忧煎。无求坐卧常安乐，有意身心不坦然。
歌赠穆员外
王世贞（明代）

穆生不惜王家醴，却惜申公困胥靡。自言一寸已许人，六尺何妨为人死。

白昼阊阖风雷寒，解衣为掩血肉残。即卖修行里中第，还悬神武门头冠。

手挽柴车出西郭，朝煮餔糜夕汤药。已拚同日效左儒，差比空山胜羊角。

浊漳河边逢石郎，哽咽为我谈行藏。此身系穆不系石，欲报沧海恩难量。

君不读西京游侠篇，东京党锢传，若曹名使那足羡。

男子酬心不为君，北风立洗青天面。
木兰花慢（宴遂宁新进士）
魏了翁（宋代）

记薰风殿上，曾当暑、侍君王。看绛服临轩，白袍当殿，流汗翻浆。今年诏书催发，趁槐庭、初夏午阴凉。瘦马行时腊雪，叠猿啼处年光。

大科异等士之常。难得姓名香。叹陋习相承，驹辕垂耳，麟楦成行。平生学为何事，到得时、遇主忍留藏。看取杏花归路，身名浑是芬芳。
宫词答孙南城
张澯（明代）

从新梳洗插宫花，欲伴君王作紫霞。银烛夜深人不语，几回飞梦到官家。
宫词 其六十三
赵佶（宋代）

象蹋冰盘四面凉，风摇槐影蘸莲塘。玉颜一枕游仙梦，谁觉炎天畏日长。
登豫章城感怀
严羽（宋代）

忧来不自得，登城望高天。寒云四面起，朔气下长川。

脱剑且却座，君知心惘然。奈何平生志，郁抑江湖閒。

凛凛秋风来，茫茫落日晚。长忧生白发，沈想忘朝饭。

向来经济士，本自碌碌人。萧曹刀笔吏，樊灌市井臣。

徒步取勋业，汉道为光新。我今何为者，飘飘去乡国。

狂歌豫章城，醉卧风江碧。但取英雄笑，终惭倜傥生。

名当以德载，事耻因人成。独酌还独酌，哀歌还寂寞。

安得淩风翰，为君拂寥邈。
秋兴
张盖（清代）

兔岭邯云外，羊祠楚甸中。乡心堪夜雨，旅病苦秋风。

湖橘垂丹实，江蕉卷绿丛。幽姿不可见，倚树独书空。
送王殿丞西京签判
司马光（宋代）

清白世风存，王公复有孙。
挺生如玉树，不竭似淮源。
日背嵩峰紫，春添洛水喧。
幕中多胜友，肯使负芳樽。
相见欢 其四 别梦
吴绮（清代）

半窗残月朦胧，画桥东。梦里那人愁坐小屏风。

空惹恨，难觅信，恨匆匆。待把别情珍重托归鸿。
夜登钓石
程珌（宋代）

颇忆严君濑，还寻钓石缘。
邻鸡方吣月，边雁恰书天。
句秀来仙白，声和应乐全。
展编真一快，如放五如船。
正月初四后十馀日病嗽不能出杂书十首 其一
方回（元代）

僦居背古城，楼西耸乔木。两年见黄落，雪尽欲再绿。

往时春鹊见，理巢乳哺续。不归视吾儿，于此捧饥腹。

穷山况味等，差胜客影独。
临江仙（赵端礼重阳后一日置酒，坐上赋）
张元干（宋代）

十日篱边犹袖手，天教冷地藏香。王孙风味最难忘。逃禅留坐香，度曲出宫妆。

判却为花今夜醉，大家且泛鹅黄。人心休更问炎凉。从渠簪发短，还我引杯长。
高峣卧疾喜简西嶨至自滇城
杨慎（明代）

隔户闻来屐，移灯坐对床。
澄心披乐雾，点鬓讶吴霜。
便欲开棋局，还思减药囊。
天涯故人少，且愿驻飞航。
折杨柳枝歌
佚名（隋代）

上马不捉鞭，反拗杨柳枝。
下马吹长笛，愁杀行客儿。

门前一株枣，岁岁不知老。
阿婆不嫁女，那得孙儿抱。

敕敕何力力，女子临窗织。
不闻机杼声，只闻女叹息。

问女何所思，问女何所忆。
阿婆许嫁女，今年无消息。
申伯叔易再和诗将有从吾言之意而仲辅作诗梗之以故未果复次前韵既助其决且戒勿与仲辅谋也
李纲（宋代）

嗟予于世诚左科，屏居门可设雀罗。弟昆相从有良友，静中所得亦复多。

微言造理极壸奥，高论盖世惊嶪峨。含章怀美待时发，资质已妙犹镌磨。

明廷策士复古制，使我意气如奔河。作诗劝自此途进，往驾巨舸凌长波。

成功相期一战霸，大敌禠魄皆投戈。篇章酬复未勇往，谦退将若斯文何。

定从当以一语决，幸勿傍顾而言他。要须勿与少游议，政恐此志成蹉跎。
王天禄侍御为玲侄写山水便面
程敏政（明代）

豸冠趣在丹青表，公子情多山水中。六月高堂不知暑，向人随手拂清风。
先生跋所藏汤君墨梅约诸人赋诗俾文蔚亦题其后
陈文蔚（宋代）

皎皎冰雪姿，黯然宜水墨。却恐施丹素，翻令涴颜色。

孤山水云深，庾岭林月黑。晴窗一挥染，想像意俱得。
清平乐（示知命）
黄庭坚（宋代）

乍晴秋好。黄菊欹乌帽。不见清谈人绝倒。更忆添丁小小。

蜀娘谈点花酥。酒槽空滴真珠。兄弟四人别住，他年同插茱萸。
同瞿星谷瞿紫山黄星池游岳麓书院
蔡汝楠（明代）

紫盖千盘山转幽，还分岳色绕潭州。
朱张院启松阴静，屈贾台连岸月秋。
泉折九回归洞壑，峰开一面见江流。
官程且逐闲行伴，肯信吾能尽日游。
春日杂言十一首 其二
赵蕃（宋代）

山寒花事自迟迟，归至况当梅谢时。祇有山樱能照眼，属遭风雨又离披。
晚步野趣
韩淲（宋代）

竹树西风庭院，溪山落日人家。搔首从他华发，角巾攲我乌纱。
登楼
文天祥（宋代）

茫茫地老与天荒，如此男儿铁石肠。
七十日来浮海道，三千里外望江乡。
高鸿尚觉心期阔，蹇马何堪脚迹长。
独自登楼时拄颊，山川在眼泪浪浪。
晚登望云
陆游（宋代）

一出修门又十年，辈流多已珥金蝉。
衰如蠹叶秋先觉，愁似鳏鱼夜不眠。
辇路疏槐迎驾处，苑城残日泛湖天。
君恩未报身今老，徙倚危楼一泫然。
三月初五日携家人往龙华观桃花至则已谢 其三
郑孝胥（清代）

谁遣春阴换夕曛，江头暗尽爇天云。回车自觉无才思，祇道来迟向细君。
陪仲叔两兄汎舟𤀌川晚溯大江 其二
区大伦（明代）

溯洄江色暮，空水澹清秋。雾隐桄榔岸，潮平雁骛洲。

管声川上发，槎影月中浮。便拟随星使，将寻天汉游。
远游十首 其六
韩元吉（宋代）

海水赴大壑，雷奔堕空虚。火轮煽金刚，荡然为尾闾。

一阖复一辟，乾坤犹户枢。万生保灵根，至神守虚无。

尝以物所归，返观天地初。
知府毛公显谟以诗宠还书轴谨次严韵以叙拳拳
吴则礼（宋代）

天边叠巘云涛外，南人启齿北人怪。
给事笔力鼎可找，九鼎初人一毛细。
曲肱左省清梦余，长江拍拍天一隅。
后车聊载高阳徒，行复持被承明庐。
即今司业谁姓苏，还能办人酒钱无。
生憎枯槁屈大夫，金盘鱠缕日可须。
公也慎莫言归欤，英姿要作凌烟图。
进即心即佛非心非佛颂
释德光（宋代）

即心即佛无蹊径，非佛非心有变通。
直下两头俱透脱，新甸不在海门东。
和辩才访仲微上人不遇
释智圆（宋代）

不见二十载，重寻事更违。
门临寒水闭，鸟向夕阳归。
吟恐成华发，闲疑入翠微。
登舟独南去，乘兴一何飞。
和家叔春日
汪藻（宋代）

晓看春水满方塘，静掩柴扉白日长。花意风光空烂漫，客愁山色对苍茫。

扬州歌吹今何在，陶令田园亦就荒。试问南来米贵贱，欲随春浪过潇湘。
赋得退之画像
黄庶（宋代）

功名已写后世耳，身入人间图画看。
叹息浮图满天下，犹疑怒发尚冲冠。
偈颂三十六首
释如珙（宋代）

一毛吞海，海性无亏。
纤芥投锋，锋利不动。
龙潭吹灭纸灯，德山倒地礼拜。
今年桃李贵，一颗直千金。
赠钱塘湖上唐处士
方干（唐代）

我爱君家似洞庭，冲湾泼岸夜波声。
蟾蜍影里清吟苦，舴艋舟中白发生。
常共酒杯为伴侣，复闻纱帽见公卿。
莫言举世无知己，自有孤云识此情。
皂幕晴岚
叶汉（明代）

西山多爽气，青翠照城郭。远眺淡中浓，近看飞欲落。

溟濛何处村，明灭空中阁。彼美山之阿，相思云漠漠。
送安素处士高文悦
苏舜钦（宋代）

皇天稔巨憝，羌虏稽显戮。庙算忽小丑，王师数倾衄。

秦民著暴敛，惨惨生意蹙。贼气愈张王，锋锐不可触。

帷幄监前败，降心问白屋。尺诏下中天，公车塞章牍。

策虑尽颇牧，勇决过贲育。先生胸臆大，经术内自足。

逸韵脱滓尘，素节抱冰玉。独耻论兵战，因时射君禄。

不唯吾志乖，亦使王道局。放怀但文史，散发自溪谷。

近臣上荐书，天子渴高躅。旌帛三及门，不免至京毂。

万钟非所好，大议戛钧轴。孤鸾入紫烟，网罟安可束。

天风万里长，沆瀣朝满腹。更期下翔集，以为苍生福。
建炎丞相成国吕忠穆公退老堂 其一
胡舜陟（宋代）

中兴将相上凌烟，社稷元功孰敢先。万物生春持斗柄，六龙回驭取虞渊。

中书方记汾阳考，南国俄乘范蠡船。却向园林新栋宇，聊将胜事继前贤。
题扇 儒扇
徐积（宋代）

讲罢穷神易，吟成泣鬼文。心营四海事，手握一环云。
晚霁
赵蕃（宋代）

雨歇蝉声抱木悲，茅檐独立看云移。
一阴十日不见月，想见清光分外奇。
故人爽贷粟之约
袁说友（宋代）

小泊渔舟晚，春风燕子回。
从渠三月约，误我一舟来。
风雨故相厄，溪山犹可陪。
人生竟何有，此抱向谁开。
登姑苏台刘从事索赋二首 其二
郯韶（元代）

台榭已芜没，江山非昔游。鸟啼烟树里，日落古城头。

源水闻吴曲，青枫系越舟。望中衰柳色，知是旧长洲。
玉牛叠旧作汉玉牛韵
弘历（清代）

和阗种玉如农耕，河源捞取淘户能。贡来命写喀喇形，稳卧满户黄钟鸣。

古牸呵护烦六丁，叶瑞讵比联嘉牲。虽不可食非涂羹，方物足徵遵路亨。

持盈偃伯惟屏营，盘铭一例七字成，匪誇耆定辉丹青。
题秋江归棹图
倪岳（明代）

落日未落悬林梢，西风芦荻秋萧骚。秋江水浅石齿齿，古堤杨柳凌云高。

三老长年何促速，百丈牵船过林麓。布帆无恙晚初收，急篙撑向前村宿。

家住前村深复深，翩然谁识归来心。脱身风浪老亦足，放迹云山何处寻。

君不见陶潜松菊荒芜久，张翰莼鲈果何有。乡思方浓宦味轻，冥鸿一去空翘首。

此图不辨陶与张，吴淞远矣更柴桑。我生窃禄愧无补，时望白云怀故乡。
佛前笋 其二
邹浩（宋代）

和气潜通无间断，佛光回照有因缘。恩书不远归期近，已觉斑衣色倍鲜。
点绛唇·醉倚危墙
石孝友（宋代）

醉倚危墙，望中归思生天际。山腰渚尾。几簇渔樵市。帆落西风，一段芦花水。八千里。锦书欲寄。新雁曾来未。
秋夜月
姜特立（宋代）

新月秀弯弯，高悬碧落间。
何当依玉避，潇洒看江山。
三月三日尉氏道中作
陈维崧（清代）

登尉缭台，上三垂岗，伤如之何！忆谈兵说剑，才情磊落；投秦去魏，意气嵯峨。
我到中原，重寻旧迹，牧笛球风起夜波。
谁相问，纵残碑尚在，一半销磨。
短衣匹马经过，叹禊日难逢晋永和。
正水边柳眼，斜窥芳岸；风前燕尾，乱剪晴莎。
异国风光，中年意味，写上乌丝感慨多。
休凭吊，西湔裙挑菜，士女娑拖。
和韩侍中春阴马上
范纯仁（宋代）

三月芳菲欲暮天，可堪零雨昼连绵。润催陇麦将笼节，寒阻春蚕趁早眠。

疏柳拂墙难结絮，嫩苔铺砌已成钱。牡丹只待晴阳照，看吐新花一尺圆。
海陵杂兴八首 其五
吕本中（宋代）

曾子不复见，斯人绝可怜。梦回千嶂里，气夺万夫前。

异日文章社，平生香火缘。高楼更南望，霜露倚江天。
秋格庵迁酉阳刺史赴都余时南归分道志别
朱一蜚（清代）

秋水平堤疏雨歇，风吹杨柳骊歌发。同作西秦辗转身，君向长安我还越。

鞭丝帽影结队行，方舟并渡灞桥平。渔镫夜泊新丰市，戍火朝明太华城。

潼川谷口分携处，听雨听风各异路。代马还嘶塞北烟，越禽自托天南树。

南北翱翔多故人，不胫不羽要路津。致身迟速须有会，莫以外吏伤沈沦。

别语无多各努力，后会悠悠梦相忆。龙潭高处少鸿飞，满楼烟雨空秋色。
甲寅重九
韩琦（宋代）

勉同风俗燕重阳，可惜良辰值岁荒。南亩流民方塞路，东篱嘉菊漫浮觞。

虽无弦管追游乐，赖有山川气象强。自笑当筵陶靖节，几时归去傲羲皇。
颂古一百首
释智愚（宋代）

火炉头话几多船，自己同时作魔观，
直下起来呈两指，山河大地黑漫漫。
送诜老归千顷山
释居简（宋代）

老诜爱山不知了，何事冲寒下巍峭。归装只有一囊诗，囧囧陆离还自照。

自言峰顶摩九霄，五月六月雪不消。松风萧萧吹泬寥，千岩万壑酣笙箫。

前山后山畬可烧，黄精杂错黄独苗。饭家田米可卒岁，亦有旨蓄延渔樵。

人间自有扬州鹤，诜也云胡甘寂寞。笑云乐去悲相随，吾非恶此而逃之。
雷电山萧庄二节妇墓
李以龙（明代）

步上大云巅，徘徊盻雷电。青草翳寒原，累累二坟见。

移步抚残碑，浩歌泪如溅。吁嗟节义肠，生死那能变。

彼凶者何人，淫欲肆沉湎。残贼灭天性，刚贞逾百炼。

恶业竟芟荑，芳名流畿甸。乾坤茂宰心，纲常为谁振。
寄刘宾墀老师
李之标（明代）

几年讲席坐氤氲，别后凫飞望楚云。尺素长衔双鲤至，报琼空隔一鸿闻。

洞庭秋月湖光皛，湘浦春丝帝泽薰。遥忆风流何所似，徵书早晚入鹓群。
减字木兰花 其一 春
黄庭坚（宋代）

馀寒争令。雪共蜡梅相照影。昨夜东风。已出耕牛劝岁功。

阴云羃羃。近觉去天无几尺。休恨春迟。桃李梢头次第知。
寄司封李原德三十韵
薛瑄（明代）

磊落青云士，龙门忆共游。蒹葭汾水暮，松桂禹宫秋。

架石千寻閤，盘空百尺楼。两山开翠峡，万里滚黄流。

弱水昆崙外，扶桑沧海头。山川穷壮观，物理入冥搜。

胜地杯同酌，清心道共谋。真传推舜禹，正学拱轲丘。

每苦纷纷论，谁能坦坦由。濂伊劳缵述，闽建得寻抽。

自此阳光发，还应爝火收。剧谈怜缱绻，良觌展绸缪。

日月开皇极，风云会帝州。一官陪旧侣，三俊话前脩。

待漏金门辟，趋朝紫气浮。方期联彩凤，又见促鸣驺。

盛典旁求远，天书宠渥稠。迁乔登粉署，持节骋华辀。

火改时频易，杓移斗屡周。缄书知习坎，申意见中孚。

理大天无外，毛轻德可俦。谬推追电足，深仰溯源舟。

一别三年久，重来数日留。玉瓶携绿蚁，珠唾杂银钩。

又见逢离索，那能足倡酬。清霜京邸月，疏柳禁城沟。

远意烦深念，高文可更求。士希贤作圣，道仰鲁传邹。

岁月虽云迈，诗书敢自休。论心殊未悉，短札暂相投。
夷狄之孝十首·休屠王子金日磾
林同（宋代）

牧马一胡儿，如何却受遗。
多因汉宫里，泣拜画阏氏。
送陆怀祖之官丹阳
苏泂（宋代）

放翁去作水中仙，有子生平在眼前。
钟爱甚于贤伯仲，传家仍自好诗篇。
肯为筦库官无小，会复公侯泽更绵。
我亦与君非久别，秋来须上浙西船。
题陈正之兰亭
方回（元代）

十六回更癸丑春，兰亭临本尚如新。
学书良易入难学，聊喜他乡见似人。
予客三池王正卿以四绝见寄姿其韵
李流谦（宋代）

佳人望断日平西，可意相逢眼底稀。
漫说携家终是客，开愁唯有醉淋衣。
汝州後池听水
梅尧臣（宋代）

春水泉脉动，分岩临涧源。
津津出石齿，泠泠萦竹根。
犹如野云翠，复落郡池喧。
心静意自适，不知朝市烦。
双溪云老寄示佳句及新茶用来韵为谢
曹勋（宋代）

老去光阴不问春，只思麋鹿与为群。
每求书附风前雁，便想山深日暮云。
铅椠尘劳应念我，诗章棋局久思君。
新茶仍副清新句，碌碌粗官愧少文。
挽汪端明三首 其二
朱熹（宋代）

旷宇元无际，孤标自不群。物情良有寄，谗口讵堪闻。

未许时明政，犹堪史阙文。衣冠忽长夜，馀子谩纷纷。
蕲守李智仲惠簟
虞俦（宋代）

黄琉璃色縠波纹，持赠多惭李使君。一枕凉风吹梦去，楚山脩竹正如云。
往予经贵筑严镇宁苏普安各留欢信宿别忽十载二君皆泉下人矣流涕赋此
陈克侯（明代）

此日山河色，垆头不可凭。壑舟潜并徙，郡阁傍谁登。

世路深惊骨，交情倍拊膺。重过金筑路，千嶂暮云凝。
消夏杂咏六首 其六 街日阓
牛焘（清代）

山城又值阓阛开，踏碎庭夜一片苔。倚枕待寻池草梦，午风吹送市声来。
西城宴集元佑七年三月上已日诏赐馆阁官花酒
秦观（宋代）

宜秋门外喜参寻，豪竹哀丝发妙音。
金爵日边栖壮丽，彩虹天际卧清深。
已烦逸少书陈迹，更属相如赋上林。
犹恨真人足官府，不如鱼鸟自飞沉。
漫成三首
张耒（宋代）

容易得愁即不去，苦教春物唤愁生。
遣愁饮酒大拙计，遣谁蹙眉为慢声。
句 其一
周紫芝（宋代）

枕簟绿阴花谢后，轩窗清景月明时。
来知客慈峰之乳窦瞻礼明觉塔
释智愚（宋代）

湖边问路入深云，十载心香一炷焚。
不见隐之真隐处，晓风凌露叶初闻。
醉题红叶
田锡（宋代）

拾笔闲题红叶时，醉容相向亦相宜。
塞垣风劲应吹尽，江国霜微想半衰。
嫌听满阶鸣夜雨，曾看临水映疏篱。
春光不许长如此，旋放寒梅嫩柳枝。
资福训童行颂 其十二
释怀深（宋代）

二时普请宜先到，众手能为事不差。讽取如来经一卷，都胜闲话口吧吧。
观书
宋伯仁（宋代）

一篝灯影夜窗寒，静展青编子细看。
会得圣贤千古意，不须场屋苦求官。
喜小修至自燕
袁宏道（明代）

蓝衫脱却乍归乡，心了无官也不妨。客过试开陈白酿，病馀聊服地黄汤。

谩追舌底新朝事，且觅山中旧睡方。𢬵取大觥与长管，一齐阑入少年场。
郊原晚望怀李秘书
左偃（唐代）

归鸟入平野，寒云在远村。徒令睇望久，不复见王孙。
题水月寺寒秀轩
杨万里（宋代）

小寺深门一迳斜，绕身萦面总烟霞。
低低檐入低低树，小小盆盛小小花。
经藏中间看佛尽，竹林外面是人家。
山僧笑道知侬渴，其实迎宾例沦茶。
凉州曲
高岱（明代）

贺兰烽火接居延，白草黄云北到天。
一片城头青海月，十年沙迹伴人眠。
连日雨作顿有秋意怀感之馀得诗七首书呈教授知县 其二
赵蕃（宋代）

颓龄不可羁，寒事亦已迫。女褐破未纫，儿襦短仍窄。

杜陵叹女痴，渊明更儿责。返念田家翁，囷禾与机帛。
【仙吕】八声甘州
王嘉甫（元代）

莺花伴侣，效卓氏弹琴，司马题桥。情深意远，争奈分浅缘薄。香笺寄恨红锦囊，声断传情碧玉箫。都为可憎他，梦断魂劳。
【六幺遍】更身儿倬，庞儿俏。倾城倾国，难画难描。窄弓弓撇道，溜刀刀渌老。称霞腮一点朱樱小，妖娆，更那堪杨柳小蛮腰。
【穿窗月】忆双双凤友鸾交，料应咱没分消，真真彼此都相乐。花星儿照，彩云儿飘，不提防坏美众生搅。
【元和令】谩赢得自己羞，空惹得外人笑。多情却是不多情，好模样歹做作。相逢争似不相逢，有上梢没下梢。
【赚尾】那回期，今番约，花木瓜儿看好。旧路高高筑起界墙，尽今生永不踏着。唱道言许心违，说的誓寻思畅好脱卯。待等些气高，难禁脚拗，不由人又走了两三遭。
童丱须知 其三
史浩（宋代）

嗜欲煎熬岂有穷，罗屏群幕围香风。更添锦绮为华饰，不念寒家四壁空。
南康直节堂记
苏辙（宋代）

南康太守听事之东，有堂曰“直节”，朝请大夫徐君望圣之所作也。庭有八杉，长短巨细若一，直如引绳，高三寻，而后枝叶附之。岌然如揭太常之旗，如建承露之茎；凛然如公卿大夫高冠长剑立于王庭，有不可犯之色。堂始为军六曹吏所居，杉之阴，府史之所蹲伏，而簿书之所填委，莫知贵也。君见而怜之，作堂而以“直节”命焉。

夫物之生，未有不直者也。不幸而风雨挠之，岩石轧之，然后委曲随物，不能自保。虽竹箭之良，松柏之坚，皆不免于此。惟杉能遂其性，不扶而直，其生能傲冰雪，而死能利栋宇者与竹柏同，而以直过之。求之于人，盖所谓不待文王而兴者耶？

徐君温良泛爱，所居以循吏称，不为皦察之政，而行不失于直。观其所说，而其为人可得也。《诗》曰：“惟其有之，是以似之。”堂成，君以客饮于堂上。客醉而歌曰：“吾欲为曲，为曲必屈，曲可为乎？吾欲为直，为直必折，直可为乎？有如此杉，特立不倚，散柯布叶，安而不危乎？清风吹衣，飞雪满庭，颜色不变，君来燕嬉乎！封植灌溉，剪伐不至，杉不自知，而人是依乎！庐山之民，升堂见杉，怀思其人，其无已乎？”歌阕而罢。

元丰八年正月十四，眉山苏辙记。
太古元西堂过万寿谒住山肇淮海禅师并简
薛嵎（宋代）

老子旧知己，江湖独尔思。此行逢作者，送别若为辞。

风雨过春半，诗书滞海涯。心心傥相印，亦足慰衰迟。
三峡桥
孔武仲（宋代）

庐山到此深，面面皆叠嶂。
安知九江滨，自有三峡壮。
层崖合飞流，深谷呀百丈。
颇闻开辟初，融结固异状。
帝遣六天丁，开凿就空旷。
划为双门关，拔作两城障。
乔林叠帷幄，怪石蹲犀象。
高泉落其间，快若翻瓮盎。
雷动正轰磕，龙吟更凄怆。
萦流十里间，余怒犹奔放。
诗人细评品，价出瀑布上。
山祗苦闷蓄，可探不可望。
我来搜奇古，秋色正明亮。
初观虽震慴，少定亦恬荡。
复值朝日升，光景相荡漾。
如倚明月宫，俯看银河浪。
大庾会洪将军招饮赋谢
谢良任（明代）

蚤岁经生尔妙年，一朝提剑请燕然。惊人策上三千字，报主心悬尺五天。

江表久知潜鳄迹，边庭须见静狼烟。春风此际平原酒，尤爱山花对客妍。
将至海州明山有作
张耒（宋代）

望望孤城沧海边，好云深处是人烟。鸟飞山静晴秋日，水阔人人熟稻天。

旗影远摇沽酒市，棹歌归去隔村船。功名富贵非吾事，誓斸明山数亩田。
与诺侍者
释正觉（宋代）

梦回茶碗手亲扶，雅意沩山转道枢。
自唤主人酬一诺，谁违尊者应三呼。
死生到日还能否，辜负当年是有无。
妙得古人行履处，了无些事作工夫。
旅中早行
胡仲弓（宋代）

前山风雨暗，欲云路还迷。
烛影照行李，钟声催晓鸡。
年光销旅况，秋气入征蹄。
如此困行役，何时归去兮。
朝中措（平江施＿·生朝）
韩淲（宋代）

五湖烟水百花洲。别乘最风流。人道紫枢家世，清时衮衮公侯。

名园绿水春无价，蜀锦舞缠头。眉寿年年今日，宝杯香霭飞浮。
积雪为小山
刘昚虚（唐代）

飞雪伴春还，春庭晓自闲。虚心应任道，遇赏遂成山。

峰小形全秀，岩虚势莫攀。以幽能皎洁，谓近可循环。

孤影临冰镜，寒光对玉颜。不随迟日尽，留顾岁华间。
白羊道中二首 其二
张耒（宋代）

日出客心喜，路平人足轻。风高不成冷，雨过有馀清。

水落溪鱼出，村深田鹳鸣。胜游须秀句，多愧谢宣城。
十月二十一日得许昌晏相公书
梅尧臣（宋代）

哀忧向二年，朋戚谁与书。
敢意大丞相，尺题传义庐。
从来凤凰大，不厌寒竹疏。
茂林多翔鸟，要路盛高车。
穷巷一如此，江深无鲤鱼。
春社有感
陆游（宋代）

憔悴前朝白发郎，祠庭赋禄玷恩光。
寸心未与年俱老，万事惟凭酒暂忘。
穿仗两曾观揖逊，扶犁独幸返耕桑。
耆年凋落还堪叹，社饮推排冠一乡。
山中乐效欧阳公四首 其一
何中（元代）

东方风回春山道，趁暖行歌霁华早。溪源露歇逢药苗，石径烟轻掇芝草。

红英洒地燕将乳，绿树添阴莺未老。入笿鱼虾朝赴馔，顷筐笋蕨夕供芼。

山中之乐谁得知？我独知之来何为！水竹沙头閒检校，村村箫鼓太平时。
春雨甲子而润泽不违时夏已更秋方虑乾涸一夕
杜范（宋代）

甲子谣言未足听，沛然甘泽以时行。
平田不耕开渠水，野老谁思逐妇声。
黄倒积云承露重，青翻长浪簸风轻。
贱夫一饱诚为幸，更祝倾河洒甲兵。
出滁口入江峡
韦骧（宋代）

逆风吹浪雪花翻，舟出滁河浩荡间。柁转一声鸣似鼓，橹摇数丈漩如环。

路通淮右千源水，望断江南一带山。莫恨区区缘吏役，此时清旷亦开颜。
三用韵十首
杨公远（宋代）

卜筑郊坰外，宽閒一亩余。
汲泉朝灌菊，炙烛夜观书。
酒熟邀朋酌，园荒课仆锄。
喜尝红稻饭，旋荐晚菘蔬。
兰阳八景
陈淑均（清代）

昂然势矗海门东，十丈朝暾射背红。员峤戴星高出地，咸池浴背突浮空。

山冲泖鼻开灵穴，屿转鸡心驾晓篷。自是醮波常五色，对看隆岭亦曈昽。
髑髅人我担
释普济（宋代）

一我一人装一担，不知出入向胞胎。
铁围山岳高如许，撞破髑髅归去来。
十一月十三日雪
苏辙（宋代）

南方霜露多，虽寒雪不作。
北归亦何喜，三年雪三落。
我田在城西，禾麦敢嫌薄。
今年陈宋灾，水旱更为虐。
闭籴斯不仁，逐熟自难却。
饥寒虽吾患，尚可省盐酪。
飞蝗昨过野，遗种遍陂泺。
春阳百日至，闹若蚕生箔。
得雪流土中，及泉尽鱼跃。
美哉丰年祥，不待炎火灼。
呼儿具樽酒，对妇同一酌。
误认屋瓦鸣，更愿闻雪脚。
喜禅人回山
释重顯（宋代）

别我游方意未论，瓶盂还喜到云根。
旧岩房有安禅石，再折松枝拂藓痕。
和朱使欣二首 其一
张说（唐代）

南土多为寇，西江尽畏途。山行阻篁竹，水宿碍萑蒲。

使越才应有，征蛮力岂无。空传人赠剑，不见虎衔珠。
颂古三十首 其二十二
释怀深（宋代）

蓦直去，蓦直去，草鞋跟断人无数。唱歌须是帝乡人，一个拍兮一个舞。

舞得彻，勿多般，赵州婆子特用瞒。今古五台山下路，长松短桧耸云端。
如梦令 晓泊
赵承光（清代）

江渚寒生霜厚。沁彻衾儿风透。月上片帆收，愁听钟声远岫。

眉皱。眉皱。人似岭梅清瘦。
山居
胡仲弓（宋代）

懒踏红尘路，山居世念轻。
浇兰清夜气，撼竹引秋声。
缺月当栏挂，閒云贴水轻。
不知何处鹤，亦作太平鸣。
读周太公传
欧阳詹（唐代）

论兵去商虐，讲德兴周道。屠沽未遇时，岂异兹川老。
玉漏迟二首 其二
李慈铭（清代）

暗蛩啼近牖，沉沉渐觉，池添宫漏。才卷桃笙，已道枕函冰透。

不奈天街旅橐，碎打得、秋心僝僽。灯似豆。空阶夜雨，愔愔来又。

回头五十三年，消几曲清歌，几壶醇酒。白发红颜，事事总成孤负。

天际轻阴未散，早过了、斜阳时候。归去否。青山也如人瘦。
思隐二首 其二
董嗣杲（宋代）

梦落家村野屋矶，欲治生事与心违。偃禾雨久溪声改，采菊人归鬓色非。

灌圃肯差陈仲子，登山莫逊谢元晖。从今举步防轻蹈，更演潜书急掩扉。
别刘抱白鍊师游楚
佘祖颐（明代）

潇湘西去路漫漫，拄杖秋烟岳色寒。七十二峰云影外，不知谁共月明看。
自吕堰趋襄阳
傅应台（清代）

望望章台道，遥遥岘首亭。云生三户白，日落万山青。

远雁来衡岳，孤帆下洞庭。相思何处是，烟树夕冥冥。
司马温公挽词五首
范祖禹（宋代）

伊吕为时耦，夷齐得圣清。
精忠贯日月，至行格神明。
微物沾仁泽，穷荒服德名。
须知千载后，瞻仰重嵩衡。
有嘉堂酒寄吴令
李光（宋代）

今晨有好怀，薄日照窗牖。幽人不可致，谁共一杯酒。

邻翁有远饷，分寄中山友。欢伯信可人，曲生亦耐久。

岂比从事君，开缄化乌有。独酌还径醉，千篇莫停手。

应思水边人，竹屋杂蜑叟。
送艾若讷赴青田 其一
李正民（宋代）

骖鸾驾鹤上青田，万壑千岩古洞天。堂上弦歌真吏隐，不愁淮浦有风传。
出居十六咏·田园居
方岳（宋代）

秋风新饭香，蔬亦美可茹。
宁知世有人，万钱无下筋。
登石鼓山
赵佑（清代）

廿四奇中第几峰，寻声远上翠芙蓉。谁能文字摹周籀，自有噌吰配石钟。

晴日作雷闻隐隐，断厓过雨响淙淙。莫辞踏遍莓苔滑，残碣摩挲到下舂。
题碧落洞
张熙（宋代）

大豁□幽彻洞天，分明平地有蓬山。
朝元□□归何晚，故敞瑶扃白日闲。
杨白花
贡师泰（元代）

杨白花，无定止。昨日宫中飞，今朝渡江水。江水茫茫千万里，绵轻雪薄春旖旎。

把臂踏歌歌未已，石头城边风乱起。杨白花，无定止。
菩萨蛮·秋堂积雨新凉入
郭应祥（宋代）

秋堂积雨新凉入。今宵雅乘鹏飞集。劲翮会高风。功名欬唾中。飞头元有准。快写平生蕴。何日捷书来。重阳把一杯。
晚望
徐侨（宋代）

陂沼盈盈闲绿水，郊原浩浩涌青禾。
烟连山际无人语，只有晚归樵牧歌。
古诗三首 其一
郑思肖（宋代）

笔田不丰年，百巧皆画饼。宿火潜永耀，奚慕脱囊颖。

汲古饮玄潜，至妙终身领。虚怀抱空明，爽语吐清泠。

不将白日身，浪走红尘影。何当踏云飞，始信骅骝猛。
观野灯
朱熹（宋代）

飞萤腐草寻常事，作底兹山独耀芒。须信地灵资物化，金膏随处发明光。
奉和竟陵王同沉右率过刘先生墓诗
谢朓（南北朝）

嘉树因枝条。
琢玉良可宝。
若人陵曲台。
垂帷茂渊道。
善诱宗学原。
鸣钟霁幽抱。
仁焉徂宛洛。
清徽夜何早。
岁晚结松阴。
平原乱秋草。
不有至言扬。
终滞西山老。
戏题桐窗
唐之淳（明代）

春时桐树叶幢幢，风动书签月浸窗。重到已为人剪伐，一阶残雪吠惊厖。
赠戴竹林
陈良弼（明代）

玉井峰前种紫芝，日偕君子话襟期。身閒赢得心如水，岁晚宁襟鬓似丝。

架满琴书鸣夜烛，庭森荆桂丽春晖。芹羹鲫脍葡萄酒，每向良朋一解颐。
赠济禅师
任翻（唐代）

碧峰秋寺内，禅客已无情。半顶发根白，一生心地清。

竹房侵月静，石径到门平。山下尘嚣路，终年誓不行。
十可行十颂
释清远（宋代）

礼佛为除憍慢垢，由来身业获清凉。玄沙有语堪归敬，是汝非他事理长。
闻少华崩
邵雍（宋代）

变化无踪倏忽间，力回天地不为难。若教施展巨灵手，岂止轩腾少华山。

六社居民皆覆没，九泉磐石尽飞翻。刍荛一句能收采，尧舜之时自可攀。
在伯用铜字韵作诗复次韵二首
赵蕃（宋代）

闭门怜我欠新功，下笔奇君有古风。
岂但众多穷草木，更能琐细及鱼虫。
昔人要作有为者，后世多归亡是公。
叹息知堪几寒暑，此身宁异物为铜。
探梅
张景（宋代）

跨蹇度溪桥，处处寻春信。
春枝摊蓓蕾，唤仆频频认。
和如晦二首 其二
陈襄（宋代）

一别瀛山岁未期，三州声称已齐飞。欲将吏事文经术，独恐迂儒取世讥。
金刚随机无尽颂·一体同观分第十八
释印肃（宋代）

明月尚孤吟，松风似海音。
海枯终见底，人死不知心。
送王格心考满
韩宜可（明代）

冠盖纷纷晓出城，城头送别若为情。青云莫谓归年少，白石从来缔旧盟。

芳草东风沙上马，碧山迟日柳边莺。子今休恨先华发，千载犹闻丙少卿。
偈
释方会（宋代）

云盖是事不如，说禅似吞栗薄。
若向此处会得，佛法天地悬殊。
送湖南张仓解官还建昌九首
廖行之（宋代）

湘俗湘人自戚休，亲民谁复念承流。
公归若也嫌名迹，论奏何由达冕旒。
宫僚燕集次松皋太宰三首 其一
霍韬（明代）

峭风吹桧荐寒苍，东府冠裳燕瓦觞。拟办珍奇防俚衒，敢忘儒素愧臣良。

圣人化洽茅檐里，俭德符贞海宇傍。同际重华瞻紫极，载歌天保祝弥昌。
拜明招二先生墓有感
王柏（宋代）

炯炯长空一片心，东南鼎立统斯文。
卷藏万古春归去，只有余光在此君。
悼钟右之 其三
李之世（明代）

湖海襟期聚一毡，如君标格迈时贤。风流浊世佳公子，潇洒宗之美少年。

昔别曾维青雀舫，重来对写玉鸾笺。相怜多病还相慰，忽听山阳泪泫然。
同王无烦游石氏祇园 其二
郝浴（清代）

金谷分明在，相看作化城。青山如假寐，飞鸟自呼晴。

花灿阳春笑，松流大壑声。幽情谁复憾，况共虎溪行。
三峡歌九首 其五
陆游（宋代）

险诈沾沾不愧天，交情回首薄如烟。东游万里虽堪乐，滟滪瞿唐要放船。
慰公夜听老僧说大龙湫余为述其语
李邺嗣（明代）

两山劈相对，体凹而头出。怒势角终古，欲磕仅不磕。

飞瀑自顶来，悬喷下离壁。惊飙忽吹过，左抟或右结。

急裹万串珠，疾圜千捧雪。立下触巉岩，一跌扑再跌。

回飙忽吹转，团物上未擘。磕石复一响，片片始飘屑。

风伯太奔忙，雷君喊无歇。百灵不暂停，混沌至今日。

慰公适语我，夜同老僧榻。听说大龙湫，惊起唤奇绝。

恍若置此中，狂叫荡魂魄。足仄不得收，目瞬不计睫。

始叹世外奇，天地偶一设。老僧既善状，得过慰公舌。

慰公既善谈，得入杲叟笔。山神最遥待，高僧与词伯。

请更说匡庐，泉声落三叠。
山居即事
吴淮（清代）

世事浮沈总不闻，看花步月每醺醺。深秋有句吟红叶，落日无心望白云。

树上鸟栖枝影动，池中鱼跃水痕分。启关还爇金炉火，闲拾庭前柏子焚。
赠吾廷介致仕归开化诗四首 其四
湛若水（明代）

无极我之先，大块我之后。问我是何物，见之亦无有。

纷纷形迹间，聚散讵能久。
题亡友韩二鹤秋柳小帧
孙煦（清代）

不关摇落亦销魂，几缕残烟是墨痕。剩有冷吟间醉处，暮鸦零乱夕阳村。
谕宝二首 其二
元稹（唐代）

冰置白玉壶，始见清皎洁。珠穿殷红缕，始见明洞彻。

镆铘无人淬，两刃幽壤铁。秦镜无人拭，一片埋雾月。

骥局环堵中，骨附筋入节。虬蟠尺泽内，鱼贯蛙同穴。

艅艎无巨海，浮浮矜瀎潏。栋梁无广厦，颠倒卧霜雪。

大鹏无长空，举翮受羁绁。豫樟无厚地，危柢真卼臲。

圭璧无卞和，甘与顽石列。舜禹无陶尧，名随腐草灭。

神功伏神物，神物神乃别。神人不世出，所以神功绝。

神物岂徒然，用之乃施设。禹功九州理，舜德天下悦。

璧充传国玺，圭用祈太折。千寻豫樟干，九万大鹏歇。

栋梁庇生民，艅艎济来哲。虬腾旱天雨，骥骋流电掣。

镜悬奸胆露，剑拂妖蛇裂。珠生照乘光，冰莹环坐热。

此物比在泥，斯言为谁发。于今尽凡耳，不为君不说。
相和歌辞 置酒行
陆龟蒙（唐代）

落尘花片排香痕，阑珊醉露栖愁魂。洞庭波色惜不得，东风领入黄金尊。

千筠掷毫春谱大，碧舞红啼相唱和。安知寂寞西海头，青𥳇未垂孤凤饿。
江边柳
雍裕之（唐代）

袅袅古堤边，青青一树烟。
若为丝不断，留取系郎船。
菩萨蛮（回纹）
晁端礼（宋代）

卷帘风入双双燕。燕双双入风帘卷。明日晓啼莺。莺啼晓月明。

断肠空望远。远望空肠断。楼上几多愁。愁多几上楼。
代州道中
王绂（明代）

堪笑复堪嗟，行行路转赊。
稍阴忧雨雪，才霁苦风沙。
逆旅人欺客，征途犬护车。
不知缘底事，沦落向天涯。
将赴辽东约门人沈周颋摄馆事两月余归迟沈已如期去一月矣怅然有作
戴亨（清代）

远行念诸子，馆课尔堪招。作客身多病，怀亲路觉遥。

梦回燕塞月，心折海门潮。归去瓜期届，予诚愧久要。
拟古六首 其五
刘攽（宋代）

嵯峨三神山，浩荡仙圣游。金台冠绝景，玉果垂千秋。

龙伯日已侵，巨鳌幸无忧。波涛各一隅，但见云气浮。

跂予望可及，隐约清浅流。大帆交问津，长风辄回舟。

不怨道路邅，所悲到无由。世主自甘心，仙者非有求。
同僚小集梵天寺坐间雨作已复开霁步至东桥玩月赋诗二首 其一
朱熹（宋代）

杰阁翔林杪，披襟此日闲。层云生薄晚，凉雨遍空山。

地迥衣裳冷，天高澄霁还。出门迷所适，月色满林关。
楼心月
佚名（宋代）

柳下争拿画浆摇。水痕不觉透红绡。月明相顾羞归去，都坐池头合凤箫。
送参议李器之
喻良能（宋代）

人间今北海，天上谪仙人。
雄论堪医国，新诗可泣神。
摇毫云落纸，挥麈坐生春。
芸阁登吟惯，绫衾入直频。
三十辞故里，二载宦合闽。
婉画裨南阃，英名动北辰。
惠风吹别思，细草碾征轮。
行矣跻华要，声猷日日新。
思帝乡·云髻坠
韦庄（唐代）

云髻坠，凤钗垂，髻坠钗垂无力，枕函欹。
翡翠屏深月落，漏依依。说尽人间天上，两心知。
示长孙景南
郑用锡（清代）

我昔当尔岁，小技尚未售。尔年方十七，已作泮宫游。

今兹二十一，年富力更优。天姿或可造，勿与庸俗俦。

所居好恬静，落落迥不犹。期保千金体，心气归和柔。

此是养生诀，并为学业谋。传薪今赖尔，力穑当有秋。
寄编修龚郎中
陈郁（宋代）

说着池阳旧岁时，星郎事业世皆知，
淮人自在于堪用，天下如今尚可为。
江南烽高黄塞近，街头箭急赤囊驰。
多应规抚烦君往，横槊随赓薄伐诗。
干豆门苦雨
周钟瑄（清代）

无赖阴云拂地垂，客愁如绪一丝丝。那堪更向秋风里，卧听黄梅细雨时。
立冬前一日盖碧轩方泌太守招同音健斋登额总戎集鸿指园看菊因以酥和菊叶煎食之
胡承珙（清代）

何必骚人嗅落英，攀条撷叶试新烹。鸿园拂石秋还暖，燕寝凝香晚更清。

插帽不妨开笑口，持螯端足了浮生。为君醉草天随赋，合占沧洲吏隐名。
岁暮感怀
张经田（清代）

两地西风泪，全家东海居。支离患难后，骨肉死生余。

邮滞音书断，途穷生计疏。凭谁供俯仰，岁晚更何如。
游洞霄
左誉（宋代）

洞霄九锁本不扃，天柱一峰非浪名。上同天目映寥廓，下与大涤通沧溟。

谁藏琼□在石室，真与福地齐金庭。远游飞升俨遗迹，玄同指向真典刑。

当年楼台极缥缈，至今气象藏深冥。已知六月九万里，个中一念三千龄。

金龙玉简天上降，琳宫绛阙逢相迎。紫霞黄云覆其室，青衣素锦分诸灵。

虚皇台高步虚彻，宣科玉音神所听。自怜学道二十年，此心已与湖山盟。

朅来奉祠北山下，恍若飞升朝帝庭。道人观妙清且秀，尚指乡关论赤城。

何年吏隐奉香火，愧无妙句如丹青。木公金母吾未识，且看松根生茯苓。
禅人并化主写真求赞
释正觉（宋代）

山肥拥云，水明濯月。
动随偏正往来，静见离微出没。
得万像之根源，识诸缘之窠窟。
相随来也，不遗毫忽。
即事呈德麟
晁说之（宋代）

学得浮云往复还，里中不出孰追攀。
九秋自与物情乐，一日须教我辈闲。
敢料都城有诗句，故应魂梦在山间。
今朝车上瓶无分，更可怜哉我阻艰。
剔银灯（同公素赋，侑歌者以七急拍七拜劝酒）
毛滂（宋代）

帘下风光自足。春到席间屏曲。瑶瓮酥融，羽觞蚁闹，花映酃湖寒绿。汨罗愁独。又何似、红围翠簇。

聚散悲欢箭速。不易一杯相属。频剔银灯，别听牙板，尚有龙膏堪续。罗熏绣馥。锦瑟畔、低迷醉玉。
招隐二首 其一
卢襄（宋代）

有玉人兮山之隅，骑苍龙兮歌步虚。薜荔衣兮女萝裾，餐琼蕊兮被玉书。

朝玉皇兮游上都，擘麟脯兮邀麻姑。胡不舍此而来兮吾与俱。
次韵内弟贝端甫家醉中
陈著（宋代）

轩窗小小受千山，杯酒匆匆胜肆筵。
满面春风相照处，话心只话数年前。
赵飞燕姊妹
赵崇嶓（宋代）

甲帐初停燕子飞，小雏相趁共差池。
春风吹水粼粼长，又有披香博士知。
寄呈阳岩
刘克庄（宋代）

与君非复昔年时，我瞎君聋各已衰。
萤案头光何必照，蚁床下斗不须知。
嵇康老觉形骸懒，扁鹊亡无耳目医。
只恐蒲轮催强起，林间未免独吟诗。
延福坊李太博乞园池诗
邵雍（宋代）

宣威十九次高牙，奕叶功臣旧将家。
清世辞荣归里第，白头行乐过年华。
杯盈香醑浮春水，曲度新声出靓花。
如此园池如此寿，儿孙满眼庆无涯。
游丹山
孙子秀（宋代）

四明洞天居第九，巨灵擘石开窗牖。
扪萝陟巘不惮劳，同行况窗忘年友。
老苔护石苍虎闲，飞瀑悬岩玉龙吼。
豁基人与境俱胜，醉歌拍缶忘升斗。
固知壶中别有天，未必醉翁真在酒。
徘徊步月澹忘归，世事浮云竟何有。
送石贲归吴兴
喻凫（唐代）

同志幸同年，高堂君独还。齐荣恩未报，共隐事皆闲。

访寺临河岸，开楼见海山。洛中推二陆，莫久恋乡关。
中秋登海岱楼作
米芾（宋代）

目穷淮海两如银，万道虹光育蚌珍。天上若无修月户，桂枝撑损向西轮。
华亭百咏·金山城
许尚（宋代）

治盛周康世，东游岂信然。
城闉亦隳废，门堞漫相传。
次韵刘寺簿鹿鸣宴
程洵（宋代）

江头梅蕊小装春，式宴嘉宾属守臣。京国路虽千里远，琼林花守一番新。

且观鹿野陈乡乐，休忆羊裘整钓纶。老我岂堪陪盛集，为公强振簿书尘。
寻玉虚宫周炼师
宋登春（明代）

水声悬木杪，犬吠隔花源。饮涧腾猿坠，争巢健□翻。

开山逢石□，斸药到云根。静爱宜栖士，因窥不死门。
紫薇花
杜牧（唐代）

晓迎秋露一枝新，不占园中最上春。
桃李无言又何在，向风偏笑艳阳人。
十二时
洪迈（宋代）

璧门双阙转苍龙。德寿俨祇宫。轩屏正坐，天子亲拜天公。仪绅笏，罗鹓鹭，粲庭中。仙家欢不尽，人世寿无穷。谁知云路，玉京成就，催返璇穹。转手万缘空。见说烟霄好处，不与下方同。尘合雾迷濛。笙箫寥寂，楼阁玲珑。中兴大业，巍巍稽古成功。事去孤鸿。忍听宵柝晨钟。灵举驾，素帏低，杳庞茸。浙江潮，万神护，川后滋恭。因山祇事，崔嵬禹穴，此日重逢。柏城封。愁长夜、起悲风。歌清庙、千古诵高宗。
满江红 其一 为病山、梦湘题匡庐笠屐图
朱祖谋（清代）

放杖翩然，问谁是、高霞真逸。有尘外、浮丘袖把，洪厓肩拍。

隔郡笺筒分日递，连峰屏障排云出。信肝肠、如雪两诗翁，机同息。

浔阳郭，香炉色。记曾挂，西风席。老生涯只欠，苍烟双屐。

出世扁舟谁净侣，入山他日犹生客。剩岁寒、风雪梦匡君，空头白。
昔先君子与司直兄相知文字间诸孤悬隔各未相
曾协（宋代）

传业县知臭味同，许时踪迹马牛风。
莫夸今夕为何夕，不见吾翁对若翁。
道旧几惊心欲折，问年俱恨鬓成蓬。
只应饱学非同调，满箧新诗字字工。
春晚
喻良能（宋代）

荷叶商量贴水开，乱红无数点苍苔。
穿帘双燕复双燕，把酒一杯还一杯。
书事寄晁应之
张耒（宋代）

野笋空阶短，蒲芽出水齐。
柳垂萦鹊重，花袅带蜂低。
桑弱蚕登箔，池晴燕啄泥。
官闲无事役，地僻断招携。
目极榛芜地，心伤桃李蹊。
萎花辞雨泣，幽鸟别春啼。
白发惊身老，高楼对日西。
运逢诗将健，路入醉乡迷。
烧醑倾新腊，轻罗换旧裾。
香纨裁暑扇，密幄彻寒闺。
乔木阴垂屋，清渠冷接溪。
惜芳幽鷤蹄，催梦怨黄鹂。
高会思前日，酣歌到晓鸡。
驾羊君自幼，倚玉我惭黳。
谁解藏车辖，归来信马蹄。
还家门寂寂，过雨草萋萋。
气合非容易，官拘坐阻睽。
孤吟唯酒对，愁立见乌栖。
学懒因循过，诗成取次题。
相思不可望，烟霭暮凄凄。
维摩赞
释崇岳（宋代）

深入不二门，巧尽翻成拙。
一默定千差，常说炽然说说拙，
万古清风寒稳彻骨。
出郊
郭印（宋代）

官曹拘束久，出郭便忘归。
江阔风烟澹，山稠草木稀。
客情随处好，鸥鸟自由飞。
尘事聊相放，吾心一寸微。
寄襄城孙主簿
蔡襄（宋代）

昔子尚穉孩，从亲来此邑。
今子稽簿书，职守仍前袭。
岁月曾未稽，风流正相及。
新硎刃益銛，旧署墨犹溼。
非徒吏气奋，固使家声立。
征调事渐繁，须材时所急。
何不一轩翔，荣名亦可拾。
勖子乃自省，满颜抱羞澁。
子启学士见过仆适他出不遇奉简 其一
杨士奇（明代）

西城过雨净无泥，杨柳风轻散马蹄。虚有琴徽待高会，却惭书札负前题。
行李载书成咏
文同（宋代）

于世已无用，何苦爱读书。
自笑身许大，所处如蟫鱼。
编简补断烂，卷轴收残余。
又锁十余箧，作数随行书。
鹊·晒翅
潘牥（宋代）

拣尽南枝与北枝，风吹霜竹叶还稀。
旁人忧喜非吾事，且自梳翎向落晖。
秋夜书事
冯时行（宋代）

灯暗文书隔縠罗，寒欹竹枕倦吟哦。
本来无事消魂得，作意撩吟奈雨何。
二十五声秋点冷，百千万绪客愁多。
海山寂宽应如此，琴自无弦一放歌。
游敬亭山诗
谢朓（南北朝）

兹山亘百里，合沓与云齐。
隐沦既已托，灵异俱然栖。
上干蔽白日，下属带逥溪。
交藤荒且蔓，樛枝耸复低。
独鹤方朝唳，饥鼯此夜啼。
渫云已漫漫，夕雨亦凄凄。
我行虽纡组，兼得寻幽蹊。
缘源殊未极，归径窅如迷。
要欲追奇趣，即此陵丹梯。
皇恩既已矣，兹理庶无睽。
赠范鲁仲
杨杰（宋代）

人急生前计，子图身后名。重来天地远，谁为作权衡。
泮水
葛胜仲（宋代）

半璧清波势自然，鸾声旂色想当年。野芹不识兴亡恨，犹自牵风漾碧涟。
追和东坡严车二雪诗
王之道（宋代）

公诗有意拂廉纤，令似欧阳韵更严。
犬子亦应惭赋缟，痴儿端合愧夸盐。
飞绵勃窣争平堑，冻笋槎牙欲堕檐。
胡避只今何处是，玉屏森映一峰尖。
念奴娇·驿中别友人
文天祥 / 邓剡（宋代）

水天空阔，恨东风，不惜世间英物。蜀鸟吴花残照里，忍见荒城颓壁。铜雀春情，金人秋泪，此恨凭谁雪？堂堂剑气，斗牛空认奇杰。
那信江海余生，南行万里，属扁舟齐发。正为鸥盟留醉眼，细看涛生云灭。睨柱吞嬴，回旗走懿，千古冲冠发。伴人无寐，秦淮应是孤月。
题蒋南沙画杂花诗 其五 牵牛花
张照（清代）

篱落有牵牛，花如碧玉簪。秋雨一沾，延蔓随低阴。

甫开即揪敛，不耐烈日临。上有蟪蛄鸣，下为萧茵林。

对之怀履霜，弹我峄阳琴。大易系苋陆，绘图意良深。
送朱伯原博士赴太学
程俱（宋代）

朱公将赴成均时，炎炎六月云峰奇。阊门鼓声催画鹢，陂塘菡萏方华滋。

朝云回首暮云合，汗青嵬磊扃岩扉。先生顾此重惜去，片帆未肯乘风飞。

贱子乃前致以词，诚知去鲁心迟迟。丈夫出处会有时，从来猿鹤焉能知。

醇儒况复生盛世，终老岩穴将何为。公其去矣莫回首，君王仄席思贤久。

公怀慷慨善哉言，挽舟便出枫桥口。
晚秋感怀
张元升（清代）

霜浓日瘦半溪阴，一片西风百感侵。穷海天高寒鬓影，空山木落老秋心。

年荒贫病坚辞鹤，灶冷凄凉泣问琴。却叹吟残重岑寂，更谁载酒过花林？
寓秀师房
周紫芝（宋代）

寂寂疏窗秋更催，班班菊蕊为谁开。山曾有约终相负，鸟解嘲人怪复来。

阅世了知心是梦，倒床须放鼻如雷。又从白足西庵老，共试斋馀双井杯。
刈园诗为竺秀才作
戴表元（宋代）

朝从园中去，暮从园中归。
园中何所有，杂草青离离。
刈多还渐稀。岂忧筐筥频，
要使牛羊肥。但放刈手缓，
勿伤兰与葵。葵高叶难护，
兰弱根易萎。惟彼恶草种，
刈尽转蕃滋。此理不可诘，
此语令人思。
蝶恋花
王安中（宋代）

花公莫爱，四时俱好是长春。

曲径深丛枝袅袅。晕粉揉绵，破蕊烘清晓。十二番开寒最好。此花不惜春归早。

青女飞来红翠少。特地芳菲，绝艳惊衰草。只殢东风终甚了。久长欲伴姮娥老。
念奴娇（次人韵）
刘学箕（宋代）

断虹开霁，净秋容、点点初收微雨。夕下生阴山影澹，缥渺烟云雨吐。乌帽风偏，青鞋沙软，误入桃溪坞。多情鸥鹭，偶来忽又飞去。

日暮修竹佳人，雾绡琼佩，绰约疑仙侣。愧我禅心春尽絮，不逐东风飞舞。红叶题诗，紫云传恨，密意渠能诉。此情疏隔，不关楼外烟树。
鄞川道中呈友人
孙应时（宋代）

青山不断烟苍苍，梅花如雪东风香。
春来天地恰十日，眼见草木生辉光。
清溪行舟暮鸣橹，并舡开樽共君主。
人生邂逅自可怜，明日江东听江雨。
雪夜访戴
陈煇（清代）

一夜风雪寒，扁舟独乘兴。未见同心人，前溪兴应尽。
光阴
王邦畿（明代）

百岁光阴千岁忧，一年春色在楼头。东风不管人间事，随意花开与水流。
谢人惠二小漆冠
岳行甫（金朝）

规制新翻出杜郎，最宜闺子夜烧香。不争宝髻峨宫样，自与霓裳配道装。

细拢翠鬟云易满，浅衔牙栉月难藏。水衡双寄非无意，要买杨枝恼孟光。
蒲中杂咏 北阁
赵鼎（宋代）

一时相见万夫雄，蔓草荒陵剑甲空。争战百年无处问，高城弦管正春风。
金刚随机无尽颂 其六 叹仰流通
释印肃（宋代）

焦琴月下听，露柱却知音。世人应不会，侧耳立松阴。
奉送果上人住开先寺
王之道（宋代）

我昔游成均，年少心犹童。
倒床即甘寝，宁问达与穷。
精爽忽飞越，梦到庐山中。
庐山最佳处，二林占西东。
开先在其间，泉石清而雄。
分胆我所记，古刹磨碑丰。
长衔似持节，觉来梦还空。
挽仰殆三绝，蹭蹬老更癃。
贵贱等梦尔，觉梦一理同。
持节何足道，得时可三公。
说梦乃梦语，笑杀懒散翁。
翁今往开先，凭何警盲聋。
将此一转语，截断双石谼。
源源自何来，其去何所终。
玉晨观左纽桧
杨杰（宋代）

华阳山里千株桧，玉晨观前一左纽。虬枝龙干向朝曦，势与扶桑斗长久。

亳州涡水太清宫，老子手植才数九。一桧正与此树同，蒂固根深应不朽。

信知福地有灵木，栽种曾经上真手。君不见龙从火里出，虎向水中生，生理尚左不尚右。

又不见天轮左旋不休止，日月五星如磨蚁。左纽桧，蕴至理，上士体之能不死。
上元三绝 其二
张耒（宋代）

沽酒垆边人若市，算商亭下浪连天。张君官况今如此，岂有工夫作醉眠。
大卿先生惠药方
方一夔（宋代）

浅谋不遂少年狂，咄咄催人鬓发苍。深雪寒添诗兴爽，早梅清彻梦魂香。

已谙林壑投閒趣，且试神仙却老方。闻说丹炉留近处，赢粮我欲问金堂。
禅人写真请赞十二首
释昙华（宋代）

身心一如，身外无余。
不愿成佛，亦非凡夫。
甘作上牢漆桶，无心计较锱铢。
万古银山铁壁，更没者也之乎。
是则活埋老僧，不是则打杀昙慧。
暗透两重牢关，烈焰不藏蚊蚋。
题花光梅十首·幻花减尽
王柏（宋代）

孤标不肯结春缘，细雨黄昏腊正残。
望断落花流水远，枝枝点点是微酸。
赠谈数陈改之
艾性夫（元代）

投老江南黄叶村，菊花时节雨昏昏。
矮窗孤梦正欹枕，拄杖一声谁打门。
三字头衔康节数，一编心易华山孙。
吾年渐似璜溪老，尚把灵光许独存。
兴济县刁芬之限穷字
沈嘉客（明代）

兴济聊停棹，下船顾龙宫。饥鼯窜古瓦，颓垣卧秃松。

金张许史地，所事都成空。纵步衢冲间，城闉看阘茸。

幸余槐榆影，俛仰黉序中。此外遂无他，可以问窊隆。

土人为予说，罹变此处同。掩口城破后，云何辱乃公。

所赖此荒薄，得以全我躬。予曰见何晚，此说故无庸。

先朝戚里旧，一日等飘风。往复乘除尔，事理讵有穷。

天地齐一视，彼我不为功。吐辞未既意，荒城日下舂。
千秋岁·一声啼鸟
佚名（宋代）

一声啼鸟，常道无消息。
次韵择之铅山道中二首 其一
朱熹（宋代）

几月高堂阙问安，归涂不管上天难。诵君两叠思亲句，也信从来取友端。
太和宰赵嘉言造大舟付诸渡又停乡村酒坊代输
周必大（宋代）

争渡行人簇水边，水中鲛鳄惯垂涎。
从今何待跛男子，共载谁非利涉川。
上范司谏书
欧阳修（宋代）

前月中得进奏吏报云自陈州召至阙拜司谏，即欲为一书以贺，多事匆卒未能也。司谏，七品官尔，于执事得之不为喜，而独区区欲一贺者，诚以谏官者，天下之得失、一时之公议系焉。

今世之官，自九卿、百执事，外至一郡县吏，非无贵官大职可以行其道也。然县越其封，郡逾其境，虽贤守长不得行，以其有守也。吏部之官不得理兵部，鸿胪之卿不得理光禄，以其有司也。若天下之失得，生民之利害，社稷之大计，惟所见闻而不系职司者，独宰相可行之，谏官可言之尔。故士学古怀道者，仕于时，不得为宰相，必为谏官，谏官虽卑，与宰相等。天子曰不可，宰相曰可，天子曰然，宰相曰不然，坐乎庙堂之上，与天子相可否者，宰相也；天子曰是，谏官曰非，天子曰必行，谏官曰必不可行，立殿陛之前，与天子争是非者，谏官也。宰相尊，行其道；谏官卑，行其言。言行，道亦行也。

九卿、百司、郡县之吏守一职者，任一职之责，宰相、谏官系天下之事，亦任天下之责。然宰相、九卿而下失职者，受责于有司；谏官之失职也，取讥于君子。有司之法行乎一时，君子之讥著之简册而昭明，垂之百世而不泯，甚可惧也！

夫七品之官，任天下之责，惧百世之讥，岂不重邪！非材且贤者，不能为也。近执事始被召于陈州，洛之士大夫相与语曰：“我识范君，知其材也。其来，不为御史，必为谏官。”及命下，果然，则又相与语曰：“我识范君，知其贤也。他日闻有立天子陛下，直辞正色面争廷论者，非他人，必范君也。”拜命以来，翘首企足，伫乎有闻，而卒未也，窃惑之。岂洛之士大夫能料于前而不能料于后也，将执事有待而为也？

昔韩退之作《争臣论》，以讥阳城不能极谏，卒以谏显。人皆谓城之不谏盖有待而然，退之不识其意而妄讥，修独以谓不然。当退之作论时，城为谏议大夫已五年，后又二年，始庭论陆贽，及沮裴延龄作相，欲裂其麻，才两事尔。当德宗时，可谓多事矣，授受失宜，叛将强臣罗列天下，又多猜忌，进任小人。于此之时，岂无一事可言，而须七年耶？当时之事，岂无急于沮延龄、论陆贽两事也？谓宜朝拜官而夕奏疏也。幸而城为谏官七年，适遇延龄、陆贽事，一谏而罢，以塞其责。向使止五年六年，而遂迁司业，是终无一言而去也。何所取哉！

今之居官者，率三岁而一迁，或一二岁，甚者半岁而迁也，此又非一可以待乎七年也。今天子躬亲庶政，化理清明，虽为无事，然自千里诏执事而拜是官者，岂不欲闻正议而乐谠言乎?然今未闻有所言说，使天下知朝廷有正士，而彰吾君有纳谏之明也。夫布衣韦带之士，穷居草茅，坐诵书史，常恨不见用。及用也，又曰彼非我职，不敢言；或曰我位犹卑，不得言；得言矣，又曰我有待；是终无一人言也，可不惜哉！伏惟执事思天子所以见用之意，惧君子百世之讥，一陈昌言，以塞重望，且解洛士大夫之惑，则幸甚幸甚！
督植棫朴入山拾薪
廖树蘅（清代）

汗漫陟秋山，凉风动巾帻。辞柯霜叶乱，溪涧丹黄积。

呼儿拾堕薪，少小各勤力。携筐竞奔命，草影穿林隙。

叶乾声窸窣，肩压行盘辟。相携返林屋，喜笑声阗溢。

承欢到公妪，一一颁枣栗。眷兹真朴情，良用增愉怿。

渊明古贤哲，儿躬柴米役。矧余未闻道，生事恒多绌。

不凭手足劳，曷由供朝夕。吟成授儿读，聊以示鞭策。
虞美人 题费晓楼秋镫忆梦图，和渔川
朱祖谋（清代）

井梧一夜惊秋早。月底南鸿少。金猊香篆不禁风。遮得天涯路断画屏中。

帕罗费尽年时泪。欢怨浑忘记。秋更二十五声长。谁伴不眠人背合欢床。
赠刘问刍观察次鹿道人水竹居消夏韵
徐士霖（清代）

新辟层甍对紫阳，湖光山色极苍凉。好招旧雨联今雨，却把他苍当故苍。

小隐漫言天下事，高歌未减少年狂。白云缥缈思千里，偶为陶情一举觞。
次韵边奉常早习仪朝天宫之作
湛若水（明代）

居然仙仗列森森，南北尧天共此心。五度嵩呼瞻圣切，两年芹曝祇谁深。

琳宫想像蓬莱地，宝运争看治化今。惆怅金陵秋雨里，何由洗耳听韶音。
郑子家告赵宣子
左丘明（先秦）

晋侯合诸侯于扈，平宋也。

于是晋侯不见郑伯，以为贰于楚也。郑子家使执讯而与之书，以告赵宣子曰：“寡君即位三年，召蔡侯而与之事君。九月，蔡侯入于敝邑以行，敝邑以侯宣多之难，寡君是以不得与蔡侯偕，十一月，克减侯宣多而随蔡侯以朝于执事。十二年六月，归生佐寡君之嫡夷，以请陈侯于楚而朝诸君。十四年七月寡君又朝，以蒇陈事。十五年五月，陈侯自敝邑往朝于君。往年正月，烛之武往朝夷也。八月，寡君又往朝。以陈蔡之密迩于楚，而不敢贰焉，则敝邑之故也。虽敝邑之事君，何以不免？在位之中，一朝于襄，而再见于君，夷与孤之二三臣，相及于绛。虽我小国，则蔑以过之矣。今大国曰：‘尔未逞吾志。’敝邑有亡，无以加焉。古人有言曰：‘畏首畏尾，身其余几？’又曰：‘鹿死不择音。’小国之事大国也，德，则其人也；不德，则其鹿也。铤而走险，急何能择？命之罔极，亦知亡矣。将悉敝赋以待于鯈，唯执事命之。文公二年，朝于齐；四年，为齐侵蔡，亦获成于楚。居大国之间而从于强令，岂有罪也？大国若弗图，无所逃命。”

晋巩朔行成于郑，赵穿、公婿池为质焉。
次日再集西枝草堂
张琳（唐代）

绿树连村客到稀，坐闻流水撼松扉。湿云乍敛山容瘦，小病初廖酒力微。

含蕊一花当槛放，引雏双燕出帘飞。桥门新涨难通楫，漫整棕鞋踏月归。
赠徐松
楼钥（宋代）

我为浮名媿引年，老余八十尚飘然。
不如合却谈天口，归向白云深处眠。
题龚养正孩儿枕屏二首
陈造（宋代）

眼中何止舞雩音，况是君家积庆重。
梦里送来烦孔释，要令门户繼荀龙。
依韵和残春有感二首
李昉（宋代）

暮春三月思依依，又到年年惜别时。
暖逼流莺藏密树，香迷舞蝶恋空枝。
海棠残艳红铺地，蜀柳长条翠拂池。
便是林亭微暑至，葛衣重喜趁凉披。
咏史诗。四皓庙
胡曾（唐代）

四皓忘机饮碧松，石岩云殿隐高踪。

不知俱出龙楼后，多在商山第几重。
三月三日夜风雨无聊对酒偶成
韩雍（明代）

风雨萧萧三月三，一身为客在江南。愁来强对清尊坐，烧尽银缸犹未酣。
将至黄山寺细雨微云戏作绝句呈一老禅师
李弥逊（宋代）

试将千里看山眼，来访山中佛祖家。
已识黄山真面目，主山犹放白云遮。
初复即事
杨万里（宋代）

今日风光定自佳，不寒不热恰清和。
百年人世行乐耳，一岁春清奈老何。
苟药晚花终是小，戎蔡新菡许来多。
俸钱自笑浑无用，秪合文江买钓蘘。
送刘通候返黔，寄乃叔晋仲刺史都匀
钱澄之（清代）

故人天末宦，异地得通家。草入郎官舍，山深刺史车。

庞眉烟际锁，双鬓瘴边华。西送阿咸路，相思蛮树遮！
五月七日夜梦中作
陆游（宋代）

霜露薄貂裘，连年塞上留。
芦笳青冢月，铁马玉关秋。
振臂忘身惫，凭天报国雠。
诸公方衮衮，好运幄中筹。
游仙二首
司空图（唐代）

蛾眉新画觉婵娟，斗走将花阿母边。

仙曲教成慵不理，玉阶相簇打金钱。

刘郎相约事难谐，雨散云飞自此乖。

月姊殷勤留不住，碧空遗下水精钗。
酹江月（次韵东坡赋别）
葛长庚（宋代）

寄言天上，石麒麟、化作人间英物。醉拥诗兵驱笔阵，百万词锋退壁。世事空花，赏心泥絮，一点红炉雪。识时务者，当今惟有俊杰。

我本浩气天成，才逢知己，便又清狂发。富贵于我如浮云，且看云生云灭。羊石论交，鹅湖惜别，别恨多于发。共君千里，登楼何患无月。
竹
杜琼（明代）

露叶风梢接水乡，几回相对忆潇湘。
寒云流水斜阳暮，一曲清歌断客肠。
南华寺谒能禅师像效唐体 其二
区大相（明代）

丈夫人天师，夙生大智慧。了悟开顿宗，修持入不二。

自得黄梅传，广开众生昧。至今青莲宇，宗门各精诣。

云生法座上，月照空潭际。潺潺曹溪声，客思不遑寐。
送芍药与周子开
赵蕃（宋代）

涉春风雨见花稀，红药开时春已非。
病夫何与知许事，送与缓歌金缕衣。
石竹
许及之（宋代）

干无筇九节，叶类柳三眠。介若此君操，不因霜雪蔫。
醒酒石
许及之（宋代）

泽畔三生魄，花间独醒窠。摩挲苔上醉，驱遣睡中魔。
筠庵晚睡三首
杨万里（宋代）

碧玉新篁翳洞天，绀珉方斛贮山泉。
脱巾赤脚长松下，何处人间更有僊。
裴纶著作见期行日延宿所居既至而裴已行因书寄此
张舜民（宋代）

都城人事日烹煎，跳出都门意已仙。摩诘旧闻空一室，祖生何事忽先鞭。

尘埃马上同看月，絺绤风中共听蝉。我复西还君北去，箕山颍水自萧然。
过碧山吟社有感
陈大成（清代）

春申涧上古棠梨，十老风流尚在兹。盛世亭台传胜地，暮年诗酒动当时。

碧山人去无遗构，白社台荒有断碑。今日飘零孙子在，寒泉照我鬓如丝。
严子陵钓台
施宜生（金朝）

悬崖断壑少人踪，只合先生卧此中。
汉业已无一抔中，钓台今是几秋风。
同学刘郎已冕旒，未应换与此羊裘。
子云到老不晓事，不信人间有许由。
题阮步兵祠二首
宋祁（宋代）

幽怀八十首，郁郁寄蓬池。
屋壁留南巷，乡人奉种祠。
乘驴非宦巧，逃蝨厌流卑。
三沃椒浆酹，谁论饮过差。
次陈彦育游钟山韵
周邦（宋代）

雄压吴头控楚腰，千峰环拱冶城桥。
黄旗紫盖旋归汉，古刹凄城尚号萧。
北岳经行匪滥巾，相陪来现隐沦身。
春萝秋桂还吾辈，白浪红尘付若人。
成都遨乐诗二十一首·四月十九日汎浣花溪
田况（宋代）

浣花溪上春风后，节物正宜行乐时。
十里绮罗青盖密，万家歌吹绿杨垂。
画船疊鼓临芳漵，彩阁凌波汎羽卮。
霞景渐曛归櫂促，满城欢醉待旌旗。
送张天觉得山字
苏轼（宋代）

西登太行岭，北望清凉山。
晴空浮五髻，晻霭卿云间。
余光入岩石，神草出茅菅。
何人相指似，稍稍落人寰。
能令坠指儿，虬髯茁冰颜。
祝君如此草，为民已恫瘝。
我亦老且病，眼花腰脚顽。
念当勤致此，莫作河东悭。
和陈天予经过南巢邑人迎旧尹
王之道（宋代）

君来井邑笑烘烘，君去萧条迥不同。
似说攀辕如昨日，可怜身老长儿童。
拟九颂 其三 峨峰书院
程公许（宋代）

修眉兮连娟，曼翠霭兮麻源。君门狞兮九虎，蹇予留兮三年。

三峨之山兮远万里，见似人兮胡不喜。半轮秋兮促公归，空高径兮班屐齿。

蹈夷险兮一心，既何戚兮何欣。忍较功兮曲突，莽苍狗兮白云。

清风飒兮绮疏，明月耿兮庭徐。纷缥帙兮插架，尚青衿兮来趋。

渺天涯兮延伫，时与拂兮蠹鱼。雪堂兮躬耕，万古兮芳馨。

匪天穷兮人厄，九鼎重兮斯文。
即事十二首 其十一
李光（宋代）

鲸波万里海南州，郭外新居事事幽。一味清泉堪瀹茗，千年蠹简可忘忧。
寄陆致中
钱复亨（明代）

长忆离亭数断鸿，碧山千里暮云红。
欲知别后愁多少，都在寒江暮雨中。
和夔漕王韵
魏了翁（宋代）

成都别酒几何年，再见江漘岂偶然。
胡不握兰居紫界，却来转粟上青天。
鹏图海澨骞新味，雁断衡阳感旧联。
国子先生书在笥，原从熟路力加鞭。
赠裴直讲水梨二颗言太戡答吴柑三颗以为多走
梅尧臣（宋代）

绿橘似甘来太学，大梨如水出咸阳。
莫将多少为轻重，试擘霜包几瓣香。
禅人并化主写真求赞
释正觉（宋代）

说得一尺，行得一尺。
身非肉团，心如墙壁。
用光眉十方，照世眼心碧。
诸尘三昧兮在我自然，万像森罗兮与渠平出。